בשל מבנה גופו שיחק בקולנוע דמויות של גברים גדולים, המאיימים בחוסנם הפיזי. איש כסית שיחק במספר סרטי קולנוע, מרביתם שייכים לסוגת סרטי הבורקס, ובהם: "צ'רלי וחצי" (גדליה), "גבעת חלפון אינה עונה" (הטבח יוסיפון), "הגונב מגנב פטור", "יופי של צרות!", "לול" (בעיקר במערכון "אני אישה"), "הטוב הרע והלא נורא" (בתפקיד הראשי), סרטי אסקימו לימון: "סבבה" ו"ספיחס" (רס"ר פלכטר, המפקד של שמש), "ספר נשים", ועוד רבים אחרים. כמו כן, הוא התארח גם כשחקן אורח בתוכניות ובסדרות טלוויזיה שונות, כגון "זהו זה!" ו"קרובים קרובים".
איש כסית נפטר בפתאומיות בגיל 39 מדום לב ב-1987 בבית החולים איכילוב בתל אביב. נטמן בבית העלמין בקריית שאול. הותיר אחריו אישה ושלושה ילדים.
הנצחתו.
לזכרו הוקדש תקליטו של אריק איינשטיין "על גבול האור" ובצעד חריג שמו אף מונצח על עטיפת האלבום. השיר "אחרי עשרים שנה" של שמוליק קראוס מוקדש לו, שכן נכתב לאחר מותו, ובו הבית: "אחרי עשרים שנה/ היה היה לי רע/ את שיר המעלות/ האם אתה שומע/ אשיר עד יום מותי/ נושאת את תפילתי המנגינה."
חמש שנים לפני מותו בשיר של שמוליק קראוס "איך עושים תקליט" מוזכר משה איש כסית, ובסוף השיר מחקה את אביו, חצקל. השיר עוסק בחוויותהם של שמוליק קראוס, יעקב רוטבליט (כותב השיר), יבי ומשה איש כסית, בבית הקפה כסית.
בשיר "סן פרנסיסקו על המים" מוזכר איש כסית יחד עם אביו בבית האחרון בשיר. "פתאום אני רוצה הביתה חזרה אל הביצה לשבת ב'כסית', ולצחוק עם משה ועם חצקל".
זמן קצר לאחר מותו נערך ערב לזכרו עם מיטב האמנים ואנשי הבוהמה של אותה התקופה. כל הכנסות הערב שימשו לתרומות למוסדות לאמנים צעירים. את הערב הנחו רבקה מיכאלי ואריק לביא.
דני גבע
דני גבע (נולד ב-17 בספטמבר 1974) הוא שחקן קולנוע, טלוויזיה ותיאטרון ישראלי.
ביוגרפיה.
גבע נולד וגדל ביבנה. ב-1996, לאחר שירותו הצבאי, החל ללמוד משחק בבית הספר למשחק בית צבי. לאחר שסיים לימודיו ב-1998 עבר להתגורר בניו יורק. בשנת 2001 חזר לישראל. בשנת 2002 השתתף בסדרת הטלוויזיה "תיק סגור" לצד אורי קלאוזנר.
בשנת 2005 השתתף בסדרת הטלוויזיה של יאיר לפיד "חדר מלחמה". באותה שנה שיחק בסרט "קרוב לבית" שזכה בפרס מיוחד בפסטיבל ברלין. בשנת 2006 שיחק בסרט הקולנוע של יוסף פיצ'חדזה "שנת אפס". באותה שנה השתתף בסדרת הטלוויזיה "פרשת השבוע". בשנת 2006 השתתף בתוכנית מערכונים בערוץ 2 "גומרות הולכות". לקראת סוף אותה שנה, החל גבע לככב בסדרה "לא הבטחתי לך" (של "yes").
כמו כן השתתף במספר הצגות תיאטרון במסגרת לימודי המשחק שלו ולאחריהם, בהן: "חסיה היתומה", "זעקי ארץ אהובה", "סיבוב מסוכן", "שד היער", "עד התביעה", "ואלס והכלבים", "אחים בדם", "האריה, המכשפה וארון הבגדים", "מקבת'", "דלתות", "האסופית", "יוסף וכותונת הפסים", "לצאת נקי", "כך אוהבים האחרים", "חלום ליל קיץ", "ליל ייקח לממזר", "נדנדה בשניים", "הבחורים בדלת ממול", "בגידה", "שלושה ימים של גשם", "מי מפחד מעמוס חפר?", "המקרה המוזר של הכלב בשעת-לילה", "קוראים לו מלך". בשנים האחרונות משחק בתיאטרון בית לסין.
בתחילת 2009 חזר גבע אל תפקידו בהצגה "הבחורים בדלת ממול", הפעם בהפקה משותפת לתיאטרון חיפה ולתיאטרון לילדים ולנוער.
בשנת 2011, השתתף גבע בתוכנית הבידור של ערוץ 10: "נבחרת ישראל", ושיחק בסדרת הדרמה "אורים ותומים".
בשנת 2012 שיחק בסדרת הקומדיה "זנזורי". במהלך אותה שנה, החל גבע לשחק בסדרה "החממה". בשנת 2015 שיחק בתפקיד ראשי בסרט הקצר "ערומים" של יורם זקס לצד רננה רז ולוהק לשחק במיני-סדרה של ערוץ 10 "חשודה", בתפקיד אמיר אייזקס. בשנת 2016 שיחק בסרטו של דורון ערן "סנאפשוט". בשנת 2019 שיחק בסרט הקומי "בזמק".
באוגוסט 2020 השתתף בשיר כפית אחת של טוב לצד סטטיק ובן-אל תבורי.
במרץ 2021 החליף את הבמאי רני בלייר בניהול מסלול משחק במכללת ספיר.
חיים איישים.
גבע נשוי ואב לבת. מתגורר במושב גן שורק.
ביצת פסחא (מדיה)
בֵּיצַת פַּסְחָא (לפי מונחי האקדמיה ללשון העברית: תַּכְמִין) היא הודעה או תכונה נסתרת בתוכנת מחשב, משחק וידאו, אלבום מוזיקה, DVD, אתר אינטרנט, או ספר. היא אינה מוצגת בדרך השימוש הרגילה ואין בה תועלת למשתמש. בישראל נהוג לכנותה גם "אפיקומן".
השם מושאל ממנהג חג הפסחא הנוצרי: ביצי פסחא הן ביצים שצובעים אותן, מחביאים, והילדים מחפשים.
בתוכנות מחשב, ביצי פסחא הן הודעות, תמונות, קולות או שינויים בהתנהגות התוכנה, אשר מתרחשים כאשר המשתמש מבצע שורת פעולות כמו פקודות טקסט, הקשות עכבר או לחיצות על המקלדת. מתכנתים נוהגים לעיתים לשתול ביצי פסחא כאלה בתוכנות שהם כותבים, לשם שעשוע, חתימה אישית, רמז/מתנה לדבר קרב בתוכנה/משחק. בעבר מתכנתים קראו "ביצי פסחא" להודעות נסתרות שכתבו בתור בדיחה בשורות הקוד של התוכנה.
מקום מקובל מאוד להסתיר "ביצת פסחא" בתוכנה הוא בחלון ה"אודות", המציג מידע כללי על התוכנה ועל מספר הגרסה שלה.
מקור חסידה
מַקּוֹר חֲסִידָה (שם מדעי: "Erodium") הוא סוג של צמח בעל פרחים במשפחת הגרניים. הסוג מונה כ-90 מינים ונפוץ ברחבי העולם ובישראל. כאשר מבשיל הפרי גדלה מצעית הפרי.
שמו העברי של הסוג נובע מצורת מצעית הפרי המוארכת והמחודדת, שהיא למעשה עמוד העלי שהתארך, המזכירה מקור של חסידה. אפשרות אחרת היא תרגום לקוי של שמו המדעי של הצמח, Erodium שמתורגם מיוונית עתיקה כאנפה.
כאשר מבשיל הפרי מתנתקים ה"מקורים" ומסתלסלים בדומה למחוגי שעון. כל מקור מתנתק יחד עם קפסולה שהיא עלה שחלה העוטף זרע. הסלסול מסייע לטמון את הקפסולה באדמה או בסדקים שונים. בסוג גרניון, לעומת מקור החסידה, לא מקור מסתלסל אלא הקפסולה מסתלסלת ומתנתקת מעלה. המינים רב-שנתים או חד שנתיים. רוב המינים בעלי פרחים ורודים.
מיני מקור חסידה הגדלים בישראל.
מקור חסידה גדול.
Erodium gruinum
מקור חסידה גדול מתייחד בפרחיו הגדולים בעלי הגוון התכול, המייחדים אותו ממינים אחרים של מקור חסידה שצבעם, כאמור, על פי רוב ורוד. הצמח חד שנתי, גובהו בסביבות 20 ס"מ, והוא לרוב שרוע על הקרקע. גודל הפרחים הוא כ-20–24 מ"מ והם משנים את כיוון פריחתם במשך היום אל עבר השמש. הצמח פורח בחודשים פברואר - אפריל. הפרי דמוי המקור גדול מאוד ביחס למינים האחרים, כ-11 ס"מ אורכו. מקור חסידה גדול נפוץ ברחבי החבל הים תיכוני בשדות פתוחים ובמקומות עזובים.
מקור חסידה תל אביבי.
Erodium telavivense
זהו מין חד-שנתי אנדמי בארץ ישראל, הוא קרוב מאוד בתכונותיו למקור חסידה גדול, אך נבדל ממנו בכיסוי של שערות בלוטיות על גביו. ניתן למצאו באזור מישור החוף.
מקור חסידה ארוך.
Erodium ciconium
צמח חד-שנתי בעל "מקור" ארוך המעניק לו את שמו.
גדל על הכרמל, ברמות מנשה, לאורך מישור החוף וכן בערומי נחלים ועל קרקעות חוליות בצפון הנגב ובמדבר יהודה, פורח בחודשים מארץ עד מאי ופרחיו גדולים ותכולים.
מקור חסידה מפוצל.
"Erodium laciniatum"
זהו צמח חד שנתי, והוא לרוב שרוע על הקרקע. שמו נובע מעליו המפוצלים לאונות גדולות. עם זאת ישנן קבוצות שבהן העלים שלמים כמעט. ניתן לזהותו בבירור לפי עלי לוואי גדולים המצויים בבסיסו של כל עלה, וכן עלי לוואי מצויים במפרקי הגבעול. פרחיו הסגולים פורחים בבוקר ונושרים בצהריים. מקור חסידה מפוצל הוא המין הנפוץ ביותר בנגב ובמישור החוף.
מקור חסידה תמים-עלים.
Erodium subintegrifolium
זהו מין אנדמי של מקור חסידה מפוצל הקיים רק במישור החוף, ונפוץ באזור של סלעי כורכר.
מקור חסידה גזור.
Erodium cicutarium
ניתן לזהות מין זה בעליו הגזורים (שסועים עד לעורק הראשי בעלה) והמחולקים לאונות רבות וצרות. המין נפוץ מאוד בחבל הים תיכוני, בצידי דרכים ומקומות עזובים. פורח בחודשים פברואר - מאי.
מקור חסידה חלמיתי.
Erodium malacoides
נפוץ בצידי דרכים ומקומות עזובים.
מקור חסידה מדברי.
Erodium deserti
המין חד שנתי, נמוך יחסית, כ- 5-9 ס"מ מעל האדמה. גבעוליו שרועים על הקרקע או גדלים באלכסון. מין זה מתאפיין בשערות בלוטיות הגורמות לחול להדבק אליו. הצמח מכוסה גם בשערות פשוטות; עליו גזורים. פרחיו בקוטר 6–10 מ"מ והוא פורח בחודשים ינואר - אמצע אפריל. בשל דמיון רב מאוד בינו, הגדל במדבר, לבין מקור חסידה גזור הגדל בצפון ישראל, יש הרואים בהם שני תת-מינים של מין אחד.
מקור חסידה חלק.
Erodium alnifolium
מקור חסידה מלבין.
Erodium bryoniifolium
גדל במקומות יבשים ביותר בנגב. שמו נובע מהגוון של עליו. פרחיו פורחים לשעות בודדות החל מהבוקר. לרוב הצמח חד שנתי, אולם ישנם מקרים של פרטים רב שנתיים, הדבר תלוי בשכיחות המשקעים באזור.
מקור חסידה שעיר.
Erodium hirtum
פרחיו של מין זה גדלים קרוב לקרקע, עליו מחולקים לאונות עמוקות ולרוב הם מכוסים שערות צפופות. הפרחים בצבע לילך ומרכזם סגול כהה. הפרח פורח לאורך שעות האור. הוא נפוץ באזורי המדבר ובעיקר במדרונות. ניתן לראות את הקבוצות הגדלות בצפון מדבר יהודה אשר חסרות שערות על העלים כזן מיוחד.
מקור חסידה מעוצה.
Erodium arborescens
זהו מין דומה מאוד למקור חסידה שעיר, אולם השוני נמצא בעליו השלמים וחסרי האונות. בנוסף עליו חסרי שערות. פורח מסוף פברואר ועד תחילת אפריל. גדל באזורי מדבר קיצוניים ובאזורי סלע גיר.
רולפינג
רולפינג (באנגלית: Rolfing) הידועה גם בשם אינטגרציה מבנית, היא שיטת טיפול בתחום הרפואה המשלימה, אשר באמצעות סדרה של מניפולציות על רקמת המעטפת של השרירים מנסה להחזיר את האיזון הטבעי של הגוף.